Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 42/06)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Muscadet Sèvre et Maine“

Referenčné číslo: PDO-FR-A0494-AM01

Dátum oznámenia: 14. 11. 2019

OPIS A DÔVODY SCHVÁLENEJ ZMENY

1. Doplňujúce zemepisné označenia

Uznali sa štyri nové doplňujúce zemepisné označenia na označenie „Muscadet Sèvre et Maine“, konkrétne ‚ – Château-Thébaud‘, ‚Goulaine‘, ‚Monnières – Saint-Fiacre‘ a ‚Mouzillon – Tillières‘ (článok 120 ods. 1 písm. g) nariadenia (EÚ) č. 1308/2013).

Tieto zmeny viedli k zmenám špecifikácie v týchto bodoch kapitoly 1 špecifikácie (ktoré sa týkajú ustanovení o doplnkových zemepisných označeniach označenia Muscadet Sèvre et Maine, pričom štyri nové doplnkové zemepisné označenia preberajú osobitné ustanovenia o existujúcich doplnkových zemepisných označeniach):

— článok II ods. 2 o zemepisných označeniach

— článok IV bod 1 písm. b) o zemepisnej oblasti

— článok IV bod 2 písm. b) o vymedzenej oblasti

— článok IV bod 3 písm. b) o oblasti v bezprostrednej blízkosti

— článok VI bod 1 písm. b) o pravidlách rezu

— článok VI bod 1 písm. d) o maximálnej záťaži na pozemok

— článok VII bod 2 písm. a) o obsahu cukru v hrozne

— článok VII bod 2 písm. b) o minimálnom prirodzenom obsah alkoholu v obj. %

— článok VIII bod 1 o výnose

— článok VIII bod 2 písm. b) o začiatku výroby vína z mladého viniča

— článok IX bod 2 písm. b) a písm. c) o zrení na kale

— článok IX bod 3 písm. d) o balení vo vinárskych podnikoch

— článok IX bod 5 o dátume uvedenia na spotrebiteľský trh

— článok XII bod 2 písm. c) o označení ročníka

Tieto zmeny viedli k zmenám špecifikácie v týchto bodoch kapitoly 2 špecifikácie (ktoré sa týkajú ustanovení o doplnkových zemepisných označeniach označenia „Muscadet Sèvre et Maine“, pričom štyri nové doplnkové zemepisné označenia preberajú osobitné ustanovenia o existujúcich doplnkových zemepisných označeniach):

— článok I bod 1 o vyhlásení o pridelení pozemkov

— článok I bod 2 o vyhlásení o uplatnení nároku

— článok I bod 4 písm. b) o vyhlásení o balení

Tieto štyri nové doplnkové zemepisné označenia predstavujú tak špecifické územie:

— „Château-Thébaud“, ktorého západná poloha vytvára na skalnatých výbežkoch, ktoré lemujú rieku Maine, priaznivé podnebie na skorú úrodu, a ktorého pôdy zložené z ruly a granodioritu umožňujú hlboké zakorenenie viniča a stoja za muštami bohatými na organické kyseliny, ktoré po dlhých zreniach podporujú výraz jemných a rozpínavých vín vyvolávajúcich sviežosť a mineralitu,

— „Goulaine“, kde pozemky, ktoré sa nachádzajú na málo zmenených metamorfných horninách, pod vplyvom veľmi mierneho podnebia z dôvodu blízkosti rieky Loire a močarísk podporujú rýchle zrenie hrozien, z ktorých sa vďaka skorej a úplne zrelej úrode vyrábajú výrazné, vyvážené a poddajné vína s arómami čerstvého a sušeného ovocia,

— „Monnières – Saint-Fiacre“ pozemky nachádzajúce sa na pahorkoch a stráňach, ktoré lemujú rieku Sèvre a ktorých slabo kyslé, zvetrané alebo rozpadávajúce sa pôdy na rulách vedú k pomalému dozrievaniu hrozna, čím umožňujú získať silnú zrelosť, ktorá stojí za plnými a silnými vínami s tónmi zrelého ovocia, ktoré sa rozvíjajú až do tónov kandizovaného ovocia,

— „Mouzillon – Tillières“ na východe vinohradníckej oblasti, kde vzájomné pôsobenie medzi viac kontinentálnym podnebím a piesčito-ílovitými pôdami formovanými na mierne zvetranom gabrovom podklade podporuje silné zrenie vedúce k vzniku vín, ktoré sa časom po starostlivom vyzrievaní prejavujú intenzívnymi arómami pripomínajúcimi tóny briošiek, korenia, ovocia a kvetov.

Jednotný dokument sa mení zodpovedajúcim spôsobom.

2. Zemepisná oblasť

Dôsledkom revízie zemepisnej oblasti označenia „Muscadet Sèvre et Maine“ je:

— zahrnutie dvoch obcí (Remouillé, Saint-Hilaire-de-Clisson) a šiestich častí obcí (Le Bignon, Gétigné, Montbert, Les Sorinières, Cugand, Saint-Hilaire-de-Loulay), keďže všetky tieto obce pochádzajú zo zemepisnej oblasti regionálneho označenia „Muscadet“,

— vylúčenie časti obce (Le Loroux-Bottereau) v nadväznosti na práce zamerané na zúženie vinohradníckej zóny na oblasti, kde sa udržalo kvalitné vinohradníctvo.

Okrem toho sa vykonali tieto textové zmeny: v novom zozname správnych jednotiek sa zohľadňujú zlúčenia alebo iné zmeny administratívnej zonácie, ktoré nastali od schválenia špecifikácie. S cieľom zvýšiť právnu istotu sa tento zoznam zosúladil s aktuálnou verziou oficiálneho zemepisného kódexu, ktorý každý rok uverejňuje INSEE (Institut national de la statistique et des études économiques, Francúzsko).

Jednotný dokument týkajúci sa zemepisnej oblasti a súvislosti s pôvodom sa mení zodpovedajúcim spôsobom.

3. Vymedzený pozemok

V kapitole 1 článku IV bode 2 špecifikácie sa po slovách „19. máj 2011“ dopĺňajú slová „a 20. jún 2018“ a po slovách „10. február 2011“ sa dopĺňajú slová „a 3. máj 2017“

Cieľom tejto zmeny je doplniť dátumy, ku ktorým príslušný vnútroštátny orgán schválil zmenu vymedzeného pozemku v rámci zemepisnej oblasti výroby. Pozemkové vymedzenie spočíva v tom, že sa v rámci zemepisnej oblasti výroby určia pozemky vhodné na pestovanie hrozna určeného na výrobu daného chráneného označenia pôvodu.

Uvedená zmena nemá vplyv na jednotný dokument.

4. Oblasť v bezprostrednej blízkosti

Oblasť v bezprostrednej blízkosti sa aktualizovala na základe zlúčenia obcí a revízie zemepisnej oblasti. Celková vinárska oblasť s označením sa nemení.

Bod 9 jednotného dokumentu týkajúci sa dodatočných podmienok sa mení zodpovedajúcim spôsobom.

5. Agroenvironmentálne ustanovenie

V kapitole 1 časti VI bode 2 sa dopĺňa: „Medzi všetkými radmi viničov určených na výrobu vín, na ktoré možno uplatniť doplnkové označenia pôvodu ‚Château-Thébaud‘, ‚Clisson‘, ‚Gorges‘, ‚Goulaine‘, ‚Monnières – Saint-Fiacre‘, ‚Mouzillon – Tillières‘ a ‚Le Pallet‘, sa udržiavanie zasadenej alebo prirodzenej vegetácie zabezpečuje mechanickými alebo fyzickými prostriedkami.“ „

Táto zmena sprevádza súčasný vývoj výrobných postupov prevádzkovateľov v prospech agroekológie. Odráža rastúce zohľadňovanie environmentálnych aspektov v technických postupoch. Podporovaním ovládania vegetácie mechanickým postupom vedie táto zmena k zníženiu používania chemických herbicídov.

Uvedená zmena nemá vplyv na jednotný dokument.

6. Preprava

V článku VII bode 1 sa dopĺňa písmeno „b) – Osobitné ustanovenia o preprave a zbere hrozna.

Zozbierané hrozno určené na výrobu vín, na ktoré možno uplatniť doplnkové zemepisné označenia ‚Château-Thébaud‘, ‚Clisson‘, ‚Gorges‘, ‚Goulaine‘, ‚Monnières – Saint-Fiacre‘, ‚Mouzillon – Tillières‘ a ‚Le Pallet‘, sa chráni pred dažďom počas jeho prepravy z miesta zberu až do lisovacieho zariadenia a s cieľom zabrániť akémukoľvek usadaniu hrozna je maximálna hmotnosť hrozna 8000 kg na korbu.“

Obmedzenie hmotnosti hrozna v korbách umožňuje obmedziť znehodnotenie hrozna počas prepravy s cieľom zabezpečiť maximálnu kvalitu pre doplnkové zemepisné označenia.

Uvedená zmena nemá vplyv na jednotný dokument.

7. Vinárske výrobné postupy

V časti IX bode 1 sa dopĺňa veta „Nachádzajú sa ešte na svojich jemných vínnych kaloch v okamihu ich balenia alebo ich prvej expedície mimo vinárskeho podniku.“

Udržiavanie vín na jemných vínnych kaloch umožňuje prinášať všetky charakteristické vlastnosti výrobkom, ktoré sa zameriavajú na guľatosť. Umožňuje to potvrdiť a posilniť segmentáciu jednotlivých označení vín Muscadet.

Jednotný dokument týkajúci sa vinárskych výrobných postupov sa mení zodpovedajúcim spôsobom.

8. Tepelné spracovanie

Zákaz týkajúci sa použitia tepelných spracovaní vína s odvolaním sa na teploty vyššie ako 40 °C sa vypúšťa. Cieľom zmeny je poskytnúť prevádzkovateľom všetky možné technické prostriedky na zvládnutie dôsledkov ťažkých ročníkov, ktoré sa vyznačujú organoleptickými odchýlkami vín, ako je „zemitá pachuť a pachuť po plesni“. Technika ohrievania muštu, tzv. termovinifikácia, je v porovnaní s použitím enologického mezoporézneho aktívneho uhlia k vínam oveľa šetrnejšia, pretože pri nej nestrácajú štruktúru a plnosť.

Tento zákaz platí pre 7 doplnkových zemepisných označení.

Jednotný dokument týkajúci sa vinárskych výrobných postupov sa mení zodpovedajúcim spôsobom.

9. Balenie

Koniec obdobia balenia vín, na ktoré sa uplatňuje označenie „sur lies“ (na kaloch), sa posúva z 30. novembra na 31. decembra. Zmenou možno predĺžiť obdobie plnenia vín s označením „sur lie“ do fliaš o jeden mesiac s cieľom optimalizovať obdobie predávania tejto kategórie výrobkov bez toho, aby sa podstatne zmenila charakteristická vlastnosť guľatosti spojená s miernou perlivosťou zodpovedajúca tomuto označeniu.

Uvedená zmena nemá vplyv na jednotný dokument.

10. Pohyb tovaru

V kapitole 1 časti IX bode 5 sa vypúšťa písmeno b) o dátume uvedenia vín do obehu medzi oprávnenými prevádzkovateľmi skladov.

Uvedená zmena nemá vplyv na jednotný dokument.

11. Súvislosť

Položka súvislosť sa zrevidovala s cieľom zahrnúť referenčné čísla pre štyri nové doplnkové zemepisné označenia.

Jednotný dokument týkajúci sa súvislosti so zemepisnou oblasťou sa mení zodpovedajúcim spôsobom.

12. Označovanie

V článku XII bode 2 sa dopĺňa

„b) – Doplnkové zemepisné označenia sa uvádzajú v tom istom vizuálnom poli ako názov chráneného označenia pôvodu. Rozmery znakov, ktoré ich tvoria, sú rovnaké ako výška, šírka a hrúbka rozmerov znakov, ktoré tvoria názov chráneného označenia pôvodu.“

„d) – Vína, na ktoré sa neuplatňuje doplnkové zemepisné označenie, môžu na svojich etiketách uvádzať názov užšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Písmo používané pri uvádzaní tejto katastrálnej jednotky nesmie byť vyššie, širšie ani hrubšie ako polovica veľkosti písma tvoriaceho názov chráneného označenia pôvodu. Názov katastrálnej jednotky sa uvádza v tom istom vizuálnom poli ako názov chráneného označenia pôvodu.“

Bod 9 jednotného dokumentu týkajúci sa dodatočných podmienok sa mení zodpovedajúcim spôsobom.

13. Povinné vyhlásenia

Konečný dátum na predloženie vyhlásenia o uplatnení nároku sa posúva z 15. decembra na 31. decembra.

Predbežné vyhlásenie o transakcii sa mení na predbežné vyhlásenie o expedícii.

Uvedená zmena nemá vplyv na jednotný dokument.

14. Havarijný postup

Spresňujú sa podmienky vyhlásenia o havarijnom postupe.

Uvedená zmena nemá vplyv na jednotný dokument.

15. Záznamy

Textové úpravy sa uvádzajú vo vedení záznamov.

— V kapitole II článku II bode 2: — v písmene b) sa slová „až do dátumu predloženia svojho vyhlásenia o uplatnení nároku“ a „kyslosť muštu“ vypúšťajú, — v písmene c) sa slovo „hárok“ nahrádza slovom „záznam“, — v písmene d) sa slovo „hárok“ nahrádza slovom „záznam“ a slová „alebo uvedením nebalených vín s chráneným označením pôvodu na spotrebiteľský trh“ sa vypúšťajú.

Uvedená zmena nemá vplyv na jednotný dokument.

16. Hlavné body kontroly

Kapitola 3 sa zrevidovala, aby sa zosúladilo znenie hlavných bodov kontroly v špecifikácii oblasti mesta Nantes.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Muscadet Sèvre et Maine

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Ide o nešumivé suché biele vína.

Tieto vína majú:

— minimálny prirodzený obsah alkoholu 10 obj. %, — maximálny obsah skvasiteľných cukrov (glukózy a fruktózy) 3 gramy na liter, — maximálny obsah prchavých kyselín 10 miliekvivalentov na liter, — maximálny celkový obsah alkoholu po obohatení 12 obj. %. Celkový obsah kyselín, celkový obsah oxidu siričitého vo vínach a celkový skutočný obsah alkoholu je v súlade s prahovými hodnotami stanovenými v právnych predpisoch Spoločenstva. Ide o nešumivé suché biele vína. Vyznačujú sa jemnou chuťovou rovnováhou medzi guľatosťou a sviežosťou a rozvíjajú komplexný buket s prevažne ovocnými alebo kvetovými arómami. Predĺžené zrenie im niekedy dodáva dobrú schopnosť vyzrievania. Starostlivo sa balia do fliaš s cieľom ochrániť a posilniť ich bohatú arómu. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Pestovateľský postup

Minimálna hustota výsadby vo viniciach je 6 500 rastlín na jeden hektár.6 500 rastlín na jeden hektár.

Rozstup medzi radmi je maximálne 1,50 metra a medzery medzi rastlinami v jednom rade sa pohybujú od 0,90 metra do 1,10 metra.

Rez viničov sa vykonáva najviac na 12 očiek na jednu rastlinu:

— buď krátkym rezom najviac s piatimi čapíkmi na jednu rastlinu,

— alebo jednoduchým alebo dvojitým Guyotovým spôsobom rezu.

Rez sa ukončuje pred pučaním alebo pred fenologickou fázou 5 podľa Eichhorna a Lorenza.

Bez ohľadu na spôsob rezu možno viniče rezať na 4 dodatočné očká na rastlinu za predpokladu, že vo fenologickej fáze zodpovedajúcej 11 alebo 12 listom je počet plodonosných vetvičiek v danom roku na rastlinu maximálne 12.

Osobitný enologický postup

Akékoľvek tepelné spracovanie zozbieraného hrozna, ktoré zahŕňa teplotu nižšiu ako -5 °C, je zakázané.

Vo vínach nesmie celkový obsah alkoholu po obohatení prekročiť 12 obj. %.

Využívajú zrenie na svojich jemných vínnych kaloch od ukončenia alkoholovej fermentácie najmenej do 1. marca roku, ktorý nasleduje po roku zberu. Nachádzajú sa na svojich jemných vínnych kaloch v okamihu ich balenia alebo ich prvej expedície mimo vinárskych podnikov.

Okrem podmienok uvedených vyššie spĺňajú použité enologické postupy požiadavky stanovené v právnych predpisoch Spoločenstva a v poľnohospodárskom zákonníku a zákonníku o námornom rybolove.

b) Maximálne výnosy

66 hektolitrov na hektár

6. Vymedzená zemepisná oblasť

Všetky kroky výroby sa uskutočňujú v zemepisnej oblasti ktorú schválil Institut national de l’origine et de la qualité (Národný inštitút pre osvedčovanie pôvodu a kvality) na zasadnutí príslušného vnútroštátneho výboru 15. júna 2017. Táto oblasť zahŕňa ku dňu schválenia tejto špecifikácie príslušným vnútroštátnym výborom územie týchto obcí alebo častí obcí na základe oficiálneho zemepisného kódexu z roku 2018:

— Departement Loire-Atlantique: Aigrefeuille-sur-Maine, Basse-Goulaine, Le Bignon (časť), La Chapelle-Heulin, Château-Thébaud, Clisson, Divatte-sur-Loire (len na území delegovanej obce La Chapelle-Basse-Mer), Gétigné (časť), Gorges, La Haie-Fouassière, Haute-Goulaine, Le Landreau, Le Loroux-Bottereau (časť), Maisdon-sur-Sèvre, Monnières, Montbert (časť), Mouzillon, Le Pallet, La Regrippière, Remouillé, Saint-Fiacre-sur-Maine, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Les Sorinières (časť), Vallet, Vertou;

— Departement Maine-et-Loire: Sèvremoine len na území delegovaných obcí Saint-Crespin-sur-Moine a Tillières.

— Departement Vendée: Cugand (časť), Saint-Hilaire-de-Loulay (časť).

7. Hlavné muštové odrody

Melon B

8. Opis súvislostí

Informácie o zemepisnej oblasti

Opis prírodných faktorov, ktoré sú rozhodujúce pre súvislosť

Vinohradnícka oblasť s chráneným označením pôvodu „Muscadet Sèvre et Maine“ sa vyznačuje členitým reliéfom spojeným s obzvlášť hustou hydrografickou sieťou. Na východ od mesta Nantes na svahoch, ktoré prečnievajú za rieku Loire a močarisko Goulaine, alebo viac na juhu na svahoch riek Sèvre, Maine a ich prítokov sa vinohradnícke pozemky rozprestierajú na stráňach a formujú tvary krajiny. Toto územie tvorí stredná časť zemepisnej oblasti s chráneným označením pôvodu „Muscadet“ a rozprestiera sa na časti departementov Loire-Atlantique, Maine-et-Loire a Vendée.

Podnebie zemepisnej oblasti je veľmi ovplyvňované blízkosťou Atlantického oceánu, vyznačuje sa však určitými rozdielmi. Zimné teploty, obvykle veľmi mierne, sú zvlášť mierne na severe v blízkosti rieky Loire a močariska Goulaine, kde sa nachádza doplnkové zemepisné označenie „Goulaine“, ako aj na západe oblasti, kde sa nachádza ďalšie doplnkové zemepisné označenie „Château-Thébaud“ a ktorá je viac ovplyvnená oceánskymi vplyvmi. Zimné teploty sú citeľne nižšie smerom na juhovýchod, kde sa nachádzajú doplnkové zemepisné označenia „Mouzillon – Tillières“, „Gorges“ a „Clisson“, ktoré sú vzdialenejšie od rieky Loire a močariska Goulaine. Letá zostávajú pod vplyvom oceánskych vánkov obvykle chladné s veľmi nízkymi zrážkami a vysokým podielom slnečného svitu.

Geologická štruktúra zemepisnej oblasti dokazuje veľkú rôznorodosť hornín pochádzajúcich z obdobia prvohôr:

— svory prevládajú na severe a na severovýchode a na okrajoch močariska Goulaine a sú spojené s rulami pretkávanými žilami zelených hornín, metamorfným celkom, ktorý tvorí základ doplnkového zemepisného označenia „Goulaine“,

— na východe sa nachádza veľký gabrový masív, ktorý tvorí geologickú kostru doplnkového zemepisného označenia „Gorges“ a ktorý sa rozprestiera pozdĺž rieky Sanguèze, kde zastáva svoje miesto doplnkové zemepisné označenie „Mouzillon – Tillières“,

— západná časť zemepisnej oblasti sa nachádza na podloží, ktoré tvoria najmä ortoruly, ako aj ruly s nízkou kyslosťou a granodiorit, ktoré tvoria podložie doplnkového zemepisného označenia „Château-Thébaud“,

— v strede zemepisnej oblasti sa doplnkové zemepisné označenie „Le Pallet“ nachádza v pásme, kde sú horniny málo zmenené a veľmi popraskané, pričom ruly, na ktorých sa rozprestierajú vinohrady s doplnkovým zemepisným označením „Monnières – Saint-Fiacre“, majú často viac zmenený ráz,

— trhlina na juhu oddeľuje masív tvorený žulou s veľkými zrnami, ktorá je charakteristická pre zemepisnú oblasť doplnkového zemepisného označenia „Clisson“.

Piesčito-ílovité sedimenty viac alebo menej bohaté na okruhliaky miestami pokrývajú primárne podložie.

Napriek svojej rôznorodosti tvoria tieto útvary najčastejšie základ priepustných, piesočnatých a kamenistých hnedých pôd, ktoré sú niekedy na pôdnych gabrových podložiach bohaté na íly. Tradične vymedzená oblasť na zber hrozna pozostáva len z pozemkov, ktoré sa vyznačujú zdravými plytkými a stredne úrodnými pôdami, ktoré majú dobrú schopnosť ohrievania a obmedzenú schopnosť zadržiavania vody.

Opis ľudských faktorov, ktoré sú rozhodujúce pre súvislosť

Mních Svätý Martin, zakladateľ opátstva vo Vertou v 6. storočí, ako prvý organizoval vinohradníctvo na stráňach okolo riek Sèvre a Maine. Rozvoj vinohradov pokračoval počas celého stredoveku pozdĺž splavných častí týchto dvoch riek a umožňoval hlavne skorý rozmach vinohradov s doplnkovými zemepisnými označeniami „Château-Thébaud“, „Monnières – Saint-Fiacre“ a „Le Pallet“. Od 16. storočia, pod vplyvom medzinárodného obchodu v meste Nantes, sa v regióne už tradične vysádzala odroda Melon B. Názov „Muscadet“ sa prvýkrát objavil v roku 1635 na nájomnej zmluve zachovanej v Gorges. Koncom 18. storočia mala farnosť v Monnières takmer dve tretiny svojich pozemkov vysadené viničom, čo vypovedá o vinárskej špecializácii tohto regiónu.

Po pustošeniach spôsobených vojnami v departemente Vendée v rokoch 1793 – 1794 a škodách spôsobených voškou viničovou sa vo vinohradníctve zaviedli nové postupy, ako sú výsadby v radoch a Guyotov spôsob rezu. Odvtedy sa know-how výroby ustálilo: prijatie jedinej odrody Melon B, udržiavanie veľmi hustej výsadby, kontrola záťaže viničov a obmedzenie ich výnosu, zber úplne zrelého hrozna.

V snahe vyrobiť bohatšie a komplexnejšie vína prijali prevádzkovatelia osobitné technické postupy pestovania viniča, tzv. nantskú metódu, ktorá spočíva v udržiavaní vín na jemných vínnych kaloch minimálne počas obdobia jednej zimy bez stáčania. Know-how vzniklo na základe zvyku, keď si výrobcovia odkladali veľký sud so svojím najlepším vínom na kvasničnom kale pre nadchádzajúce slávnostné udalosti. Tento spôsob zrenia prináša vínam guľatosť a kĺzavosť prostredníctvom obohacovania najmä manoproteínmi a inými zlúčeninami pochádzajúcimi z autolýzy kvasinkových bunkových stien. Navyše táto metóda, ktorá spočíva v neexistencii manipulácie s vínami a v ich uchovávaní pod atmosférou naplnenou oxidom uhličitým, pričom sa striktne obmedzujú oxidačné javy a uvoľňovanie prchavých zlúčenín, umožňuje ochraňovať arómy vytvárané počas alkoholovej fermentácie až do jari a dlhšie. Počas svojho zrenia sa vína obohacujú aj terciárnymi vôňami. Hrozno, mušty a vína, ktoré pochádzajú z odrody Melon B, majú totiž vysokú koncentráciu prekurzorov glykozidových aróm. Tieto molekuly, tvorené aglukónmi spojenými s cukrami, sú v pôvodnom stave bez zápachu. Narušením ß-glukozidických väzieb účinkom rôznych chemických a enzymatických procesov sa tak vytvárajú veľmi voňavé zlúčeniny, najmä monoterpény a C13-norizoprenoidy, spolu s β-damaskónom, čo je látka, ktorá je známa svojou funkciou zvýrazňovača ovocných aróm vo vínach. Prevádzkovatelia nadobudli špeciálne know-how s cieľom chrániť vína pred akoukoľvek oxidáciou v nádobe a plniť ich starostlivo do fľaše, aby sa rozvíjalo uvoľňovanie týchto aróm čo najdlhšie a aby vína získali komplexnosť. Tieto zvyky sa niekedy prispôsobujú zmenám prostredia, ako je zber veľmi zrelého hrozna pre doplnkové zemepisné označenia „Clisson“, „Monnières – Saint-Fiacre“ a „Mouzillon – Tillières“, zachovanie vysokého pomeru organických kyselín v muštoch pre doplnkové zemepisné označenia „Gorges“ a „Château-Thébaud“, skorý zber pre doplnkové zemepisné označenie „Goulaine“ alebo postup predĺžených zrení vín na ich jemných vínnych kaloch pre najlepšie vína cuvée. Vína, na ktoré sa uplatňuje doplnkové zemepisné označenie, sa uchovávajú na ich kaloch až do balenia. Plnia sa do fliaš priamo vo vinárskych podnikoch s cieľom obmedziť riziká oxidácie a znížiť straty aróm.

Výrobcovia z obce La Haie-Fouassière a okolia chcú zachovať kvalitu a dobré meno vín a v roku 1925 súdnou cestou získavajú možnosť prihlásiť svoje vína pod názvom „Muscadet Grands Crus de Sèvre et Maine“. Uznanie chráneného označenia pôvodu „Muscadet Sèvre et Maine“ prišlo v roku 1936. Právne predpisy špecifické pre tradičné označenie „sur lie“ sa stanovujú v roku 1977 a od roku 1994 vedú k plneniu vín do fľaše počas roka, ktorý nasleduje po roku zberu, v tých istých vinárskych podnikoch s cieľom obmedziť stáčanie a prelievanie vín.

Vinárska špecializácia zemepisnej oblasti je teraz veľmi výrazná, nakoľko územie viacerých obcí sa vo veľkej miere venuje pestovaniu jedinej viničovej odrody Melon B. S približne 8 000 hektármi pôdy obhospodarovanej 600 výrobcami predstavujú v roku 2016 vína s chráneným označením pôvodu 8 000 hektármi pôdy obhospodarovanej 600 výrobcami predstavujú v roku 2016 vína s chráneným označením pôvodu 8 000 hektármi pôdy obhospodarovanej 600 výrobcami predstavujú v roku 2016 vína s chráneným označením pôvodu „Muscadet Sèvre et Maine“ takmer 70 % obchodovaného podielu zo všetkých chránených označení pôvodu vinohradníckej oblasti mesta Nantes. Viac ako polovica týchto vín nesie označenie „sur lie“.

Informácie o kvalite a vlastnostiach výrobku

Vína s chráneným označením pôvodu „Muscadet Sèvre et Maine“ sú nešumivé suché biele vína. Vyznačujú sa jemnou chuťovou rovnováhou medzi guľatosťou a sviežosťou a rozvíjajú komplexný buket s prevažne ovocnými alebo kvetovými arómami. Starostlivo sa balia do fliaš s cieľom ochrániť a posilniť ich bohatú arómu.

Vína, na ktoré sa uplatňuje označenie „sur lie“, sa obvykle vyznačujú chuťovou rovnováhou, ktorá sa viac približuje ku guľatosti, komplexnejším buketom, a môžu byť mierne perlivé vďaka zvyškovému oxidu uhličitému, ktorý sa vytvára počas alkoholovej fermentácie. Vína sú počas zrenia chránené pred oxidáciou s cieľom zachovať ich sviežosť, bohatú vôňu a endogénny oxid uhličitý. Keďže obsah oxidu uhličitého je príliš vysoký na balenie v ohybných nádobách, vína sa plnia do fliaš a pri balení si vyžadujú osobitnú starostlivosť.

Predĺžené zrenie niekedy vínam dodáva dobrú schopnosť dozrievania, ako je to v prípade vín, na ktoré sa uplatňuje doplnkové zemepisné označenie:

— „Château-Thébaud“ – tieto vína sa zvyčajne vyznačujú jemným a elegantným buketom, v ktorom sa striedajú arómy ovocia, kvetov a aromatických rastlín, čo sú vlastnosti, ktoré možno nájsť vo vínach slanej, sviežej a kompaktenj chuti,

— „Clisson“ – tieto vína sa obvykle vyznačujú veľmi koncentrovanou chuťou a intenzívnymi arómami, najmä ovocnými (zrelé ovocie, varené ovocie),

— „Gorges“ – tieto vína sa najčastejšie líšia svojou silnou chuťou podporenou kyslosťou a horkosťou a minerálnymi alebo mentolovými arómami,

— „Goulaine“ – tieto vína majú bežne intenzívny buket, v ktorom prevládajú tóny čerstvého ovocia, zrelého ovocia, sušeného ovocia a náznaky kvetov, ktoré sa vyznačujú svojou rovnováhou, guľatosťou, veľmi miernou horkosťou a dojmom dlhotrvajúcej zamatovej textúry v ústach,

— „Mouzillon – Tillières“ – mladé vína s týmto označením sú spočiatku nevýrazné, no následne sa často vyznačujú intenzívnymi arómami kvetov, citrusov, byliniek, tónmi briošky a minerálov, pričom chuť má koncentrovanú štruktúru, ktorú zvýrazňuje jemná horkosť a mierna trpkosť,

— „Monnières – Saint-Fiacre“, kde vína často získavajú svoju vlastnú jedinečnosť prostredníctvom silnej vône zrelého alebo kandizovaného ovocia a balzamikových tónov, pričom v chuti rozvíjajú bohatý a veľkorysý profil so smotanovým charakterom vyváženým veľmi miernou horkosťou.

— „Le Pallet“, kde sa vína často líšia svojou sladkou rovnováhou v chuti a veľmi jemným aromatickým buketom, v ktorom prevažuje kvetová zložka.

S cieľom zachovať výhodu ich zrenia a zabrániť akejkoľvek oxidácii a akejkoľvek aromatickej strate sa vína, na ktoré sa uplatňujú tieto doplnkové zemepisné označenia, plnia do fliaš priamo vo vinárskych podnikoch.

Príčinné interakcie

Svojou hrubou štruktúrou, ktorá pochádza zo starých hornín, zabezpečujú pôdy v zemepisnej oblasti skorý začiatok cyklu viniča a obmedzujú jeho vitalitu. Mierne zimy podporujú tento skorý zber, pričom letné slnko a morské vetry chránia vegetáciu pred problémami s chorobami. Tieto pôdy pre vinič zabezpečujú mierny a pravidelný prísun vody, záruku dobrej zrelosti vďaka menšej zásobe vody a štiepeniu, čo viniču umožňuje zakoreniť sa v hĺbke. Po stáročia sa výber skorej odrody Melon B rozvinul v tejto súvislosti najmä preto, že mierne letné teploty zemepisnej oblasti sú ideálne na zachovanie čerstvosti a aróm, ktoré sa prejavujú vo vínach vyrobených z tejto jemnej bielej odrody.

Dlhá vinárska história zemepisnej oblasti, jej skorá špecializácia a hustota viničov, ktoré ju charakterizujú, už dávno podporili zavedenie spoločných postupov. Výrobcovia chceli chrániť pravosť svojich výrobkov a od roku 1936 získali uznanie chráneného označenia pôvodu ako jedno z úplne prvých chránených označení pôvodu vo Francúzsku po procese, ktorý sa začal v 20. rokoch 20. storočia.

Know-how umožňuje prevádzkovateľom ovládať výrobu a zbierať zdravé, úplne zrelé hrozno. Vína sa vyrábajú v súlade s miestnymi zvykmi a zrejú na svojich jemných vínnych kaloch bez akéhokoľvek stáčania až do balenia. Vďaka miernym zimným teplotám v zemepisnej oblasti, ktoré podporujú procesy s kalmi, sa vína počas dozrievania skvalitňujú a od nasledujúcej jesene odkrývajú oveľa bohatšiu chuť. Starostlivé plnenie do fliaš umožňuje zachovávať základné charakteristické vlastnosti vín, pričom niektoré arómy sa ďalej rozvíjajú po balení. Toto know-how, ktoré je dokonale prispôsobené potenciálom prírodného prostredia a odrode Melon B, umožňuje vonným molekulám vytvoreným počas fermentácie a prekurzorom glykozidových, aby sa vo vínach plne prejavili.

Vína s chráneným označením pôvodu doplneným o označenie „sur lie“ sa plnia do fliaš počas roka, ktorý nasleduje po roku zberu, a zachovávajú si svoju charakteristickú sviežosť podporenú miernou perlivosťou vyvolanou zvyškovým oxidom uhličitým, ktorý sa vytvára počas výroby vína. S cieľom zamedziť akejkoľvek oxidácii sa tieto vína balia priamo vo vinárskych podnikoch. Tento tradičný postup, ktorým sa minimalizuje manipulácia s výrobkami, je dokonale prispôsobený na zachovanie jemných vonných zložiek vo vínach. Rozmanitosť hornín a pôd z nich vzniknutých, topografické zmeny a klimatické rozdiely spojené so vzdialenosťou ostrovčekov s vinohradmi od zásob vody čiastočne vysvetľujú aromatickú komplexnosť, ktorou sa vína vyznačujú. Využívanie rozmanitosti prírodného prostredia spojené s náročnými vinárskymi postupmi umožnilo objaviť osobitosti a podporiť doplnkové zemepisné označenia, ktoré sú pýchou chráneného označenia pôvodu:

— „Château-Thébaud“, ktorého západná poloha vytvára na skalnatých výbežkoch, ktoré lemujú rieku Maine, priaznivé podnebie na skorú úrodu, a ktorého pôdy zložené z ruly a granodioritu umožňujú hlboké zakorenenie viniča a stoja za muštami bohatými na organické kyseliny, ktoré po dlhých zreniach podporujú výraz jemných a rozpínavých vín vyvolávajúcich sviežosť a mineralitu,

— „Clisson“, kde vzájomné pôsobenie medzi relatívne neskorým podnebím, plytkými piesočnatými pôdami pochádzajúcimi zo žuly, výraznými spádmi na svahoch riek Sèvre alebo Maine a postupmi smerujúcimi k snahe o získane silnej zrelosti a dlhého zrenia na jemných vínnych kaloch prinášajú vínam bohaté chute a charakteristické ovocné arómy,

— „Gorges“, ktorého ílovité pôdy vytvorené zmenou gabrov a relatívne oneskorené lokálne podnebie v spojení so zvykmi zameranými na zber hrozna pred úplnou technologickou zrelosťou a na dlhé zrenie vín v obmedzenom prostredí na ich jemných vínnych kaloch tvoria základ ostrej charakteristickej chute a veľmi sviežej minerálnej vône,

— „Goulaine“, kde pozemky, ktoré sa nachádzajú na málo zmenených metamorfných horninách, pod vplyvom veľmi mierneho podnebia z dôvodu blízkosti rieky Loire a močarísk podporujú rýchle zrenie hrozien, z ktorých sa vďaka skorej a úplne zrelej úrode vyrábajú výrazné, vyvážené a poddajné vína s arómami čerstvého a sušeného ovocia,

— „Monnières – Saint-Fiacre“ pozemky nachádzajúce sa na pahorkoch a stráňach, ktoré lemujú rieku Sèvre a ktorých slabo kyslé, zvetrané alebo rozpadávajúce sa pôdy na rulách vedú k pomalému dozrievaniu hrozna, čím umožňujú získať silnú zrelosť, ktorá stojí za plnými a silnými vínami s tónmi zrelého ovocia, ktoré sa rozvíjajú až do tónov kandizovaného ovocia,

— „Mouzillon – Tillières“ na východe vinohradníckej oblasti, kde vzájomné pôsobenie medzi viac kontinentálnym podnebím a piesčito-ílovitými pôdami formovanými na mierne zvetranom gabrovom podklade podporuje silné zrenie vedúce k vzniku vín, ktoré sa časom po starostlivom vyzrievaní prejavujú intenzívnymi arómami pripomínajúcimi tóny briošiek, korenia, ovocia a kvetov.

— „Le Pallet“, kde dlhá vinohradnícka tradícia a súdržnosť výrobcov umožnili vytvoriť know-how, ktoré najlepšie využíva potenciál úplne zrelého zozbieraného hrozna na kamenistých a popraskaných pôdach, čím určuje chuťovú harmóniu vín a jemnosť ich kvetinových aróm.

Prevádzkovatelia sa naučili zachovávať aromatické charakteristické vlastnosti týchto archívnych vín tým, že maximálne obmedzili akýkoľvek kontakt s kyslíkom počas balenia. V snahe dosiahnuť tento cieľ a v súlade s miestnymi zvykmi sa tieto vína plnia do fliaš v tých istých vinárskych podnikoch.

9. Ďalšie základné podmienky (balenie, označovanie, iné požiadavky)

Právny rámec:

Vnútroštátne právne predpisy

Druh dodatočnej podmienky:

Balenie vo vymedzenej zemepisnej oblasti

Opis podmienky:

Vína, na ktoré možno uplatniť označenie „sur lie“ (na kale), sa balia vo vymedzenej oblasti.

Aby sa zachovali vlastnosti pochádzajúce zo spôsobu výroby a zrenia vín, najmä ich sviežosť, aromatická komplexnosť, ktorej niektoré zložky sa prejavia po plnení do fliaš, a ľahká perlivosť vďaka obsahu vnútorného oxidu uhličitého, s cieľom obmedziť prelievanie, sa vína, na ktoré možno uplatniť označenie „sur lie“, plnia do fliaš vo vinárskych podnikoch od 1. marca do 31. decembra roku, ktorý nasleduje po roku zberu.

Tento špecifický spôsob zrenia prináša vínam guľatosť a kĺzavosť prostredníctvom obohacovania najmä manoproteínmi a inými zlúčeninami pochádzajúcimi z autolýzy kvasinkových bunkových stien. Táto metóda spočíva v neexistencii manipulácie s vínami a v ich uchovávaní pod atmosférou naplnenou oxidom uhličitým, pričom sa striktne obmedzujú oxidačné javy a uvoľňovanie prchavých zlúčenín.

Keďže obsah oxidu uhličitého je príliš vysoký na balenie v ohybných nádobách, vína sa plnia do fliaš a pri balení si vyžadujú osobitnú starostlivosť.

Vína sa nachádzajú na svojich jemných vínnych kaloch v okamihu ich balenia alebo ich prvej expedície mimo vinárskeho podniku.

Oblasť v bezprostrednej blízkosti

Právny rámec:

Vnútroštátne právne predpisy

Druh dodatočnej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre pestovanie viniča, výrobu a zrenie vín, pestovanie, výrobu, zrenie a balenie vín, na ktoré možno uplatniť označenie „sur lie“, pozostáva z územia týchto obcí alebo častí obcí na základe oficiálneho zemepisného kódexu z roku 2018:

— Departement Loire-Atlantique: Ancenis, La Bernerie-en-Retz, Le Bignon (časť), La Boissière-du-Doré, Bouaye, Bouguenais, Boussay, Brains, Carquefou, Le Cellier, Chaumes-en-Retz, Chauvé, Cheix-en-Retz, La Chevrolière, Corcoué-sur-Logne, Couffé, Divatte-sur-Loire (len na území delegovanej obce Barbechat), Frossay, Geneston, Gétigné (časť), Legé, Ligné, La Limouzinière, Loireauxence (len na území delegovaných obcí La Chapelle-Saint-Sauveur a Varades), Le Loroux-Bottereau (časť), Machecoul-Saint-Même, La Marne, Mauves-sur-Loire, Mésanger, Montbert (časť), Montrelais, Les Moutiers-en-Retz, Oudon, Paulx, Le Pellerin, La Planche, Pont-Saint-Martin, Pornic, Port-Saint-Père, La Remaudière, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Géréon, Saint-Hilaire-de-Chaléons, Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières (časť), Thouaré-sur-Loire, Touvois, Vair-sur-Loire, Vieillevigne, Villeneuve-en-Retz, Vue.

— Departement Maine-et-Loire: Beaupréau-en-Mauges (len na území delegovaných obcí Beaupréau et Gesté), Ingrandes-Le Fresne sur Loire (len na území delegovanej obce Fresne-sur-Loire), Mauges-sur-Loire (len na území delegovaných obcí La Chapelle-Saint-Florent, Le Marillais a Saint-Florent-le-Vieil), Montrevault-sur-Èvre (len na území delegovaných obcí La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart a Saint-Rémy-en-Mauges), Orée d’Anjou, Sèvremoine (len na území delegovaných obcí Montfaucon-Montigné a Saint-Germain-sur-Moine).

— Departement Vendée: Cugand (časť), Montaigu, Rocheservière, Saint-Étienne-du-Bois, Saint-Hilaire-de-Loulay (časť), Saint-Philbert-de-Bouaine.

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Názov chráneného označenia pôvodu možno doplniť označením „sur lie“, pokiaľ ide o vína, ktoré zodpovedajú podmienkam výroby stanoveným v špecifikácii pre toto označenie.

Názov chráneného označenia pôvodu možno doplniť zemepisným označením „Val de Loire“ podľa pravidiel stanovených v špecifikácii pre použitie tohto zemepisného označenia.

Názov chráneného označenia pôvodu možno doplniť doplnkovými zemepisnými označeniami „Clisson“, „Gorges“, „Le Pallet“, „Château-Thébaud“, „Goulaine“, „Monnières – Saint-Fiacre“ a „Mouzillon – Tillières“, pokiaľ ide o vína, ktoré zodpovedajú podmienkam výroby stanoveným pre tieto doplnkové zemepisné označenia v špecifikácii.

Veľkosť písma označenia „sur lie“ a zemepisného označenia „Val de Loire“ má menšiu alebo rovnakú výšku, šírku aj hrúbku ako veľkosť písma, ktoré tvorí názov chráneného označenia pôvodu.

Vína, na ktoré sa uplatňuje označenie „sur lie“ alebo doplnkové zemepisné označenia „Clisson“, „Gorges“, „Le Pallet“ sa uvádzajú na trh s uvedením ročníka.

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Doplnkové zemepisné označenia sa uvádzajú v tom istom vizuálnom poli ako názov chráneného označenia pôvodu. Rozmery znakov, ktoré ich tvoria, sú rovnaké ako výška, šírka a hrúbka rozmerov znakov, ktoré tvoria názov chráneného označenia pôvodu.“

Vína, na ktoré sa neuplatňuje doplnkové zemepisné označenie, môžu na svojich etiketách uvádzať názov užšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Písmo používané pri uvádzaní tejto katastrálnej jednotky nesmie byť vyššie, širšie ani hrubšie ako polovica veľkosti písma tvoriaceho názov chráneného označenia pôvodu. Názov katastrálnej jednotky sa uvádza v tom istom vizuálnom poli ako názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-7e913c79-1202-4697-b5ed-a01af13ee5f8

(1) Ú. v. EÚ L 9, 11.1.2019, s. 2.